ΚΑΝΟΝΙΣΜΟΣ (ΕΚ) αριθ. 1402/94 ΤΗΣ ΕΠΙΤΡΟΠΗΣ της 20ής Ιουνίου 1994 για λεπτομέρειες εφαρμογής του κανονισμού (ΕΟΚ) αριθ. 3438/92 του Συμβουλίου που προβλέπει ειδικά μέτρα για τη μεταφορά ορισμένων νωπών οπωροκηπευτικών καταγωγής Ελλάδας, που αποστέλλονται το 1994

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3438/92 του Συμβουλίου της 23ης Νοεμβρίου 1992 για την πρόβλεψη ειδικών μέτρων για τη μεταφορά ορισμένων νωπών οπωροκηπευτικών που κατάγονται από την Ελλάδα (1), όπως τροποποιήθηκε τελευταία από τον κανονισμό (ΕΚ) αριθ. 1016/94 (2),

τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1992 σχετικά με τη λογιστική μονάδα και τις ισοτιμίες μετατροπής που πρέπει να εφαρμόζονται στα πλαίσια της κοινής γεωργικής πολιτικής (3), όπως τροποποιήθηκε από τον κανονισμό (ΕΚ) αριθ. 3528/93 (4), και ιδίως το άρθρο 3,

Εκτιμώντας:

ότι ο κανονισμός (ΕΟΚ) αριθ. 3438/92 καθιέρωσε ειδική προσωρινή αποζημίωση για τις αποστολές που πραγματοποιούνται το 1992, 1993 και 1994 με φορτηγά οχήματα, με πλοία ή με βαγόνια ψυγεία, από την Ελλάδα με προορισμό τα άλλα κράτη μέλη, με εξαίρεση την Ιταλία, την Ισπανία και την Πορτογαλία, ορισμένων νωπών οπωροκηπευτικών που κατάγονται από την Ελλάδα-

ότι οι λεπτομέρειες εφαρμογής του κανονισμού (ΕΟΚ) αριθ. 3438/92 καθορίστηκαν ήδη όσον αφορά τις αποστολές το 1992 και το 1993-

ότι πρέπει να καθοριστούν οι αποστολές και οι αποστολές που μπορούν να επωφεληθούν το 1994 της ειδικής αυτής αποζημίωσης καθώς και οι ελάχιστες ενδείξεις που πρέπει να αναγράφονται στην αίτηση χορηγήσεως αυτής-

ότι μπορούσε να θεωρήσουμε ότι η αύξηση των δαπανών μεταφοράς που προκαλείται από την ανάγκη παρακάμψεως των εδαφών της πρώην Γιουγκοσλαβίας μπορεί να θεωρηθεί ότι είναι η αυτή για όλα τα μέσα μεταφοράς και για όλους τους προβλεπόμενους προορισμούς-

ότι πρέπει να ελεγχθούν οι αιτήσεις χορηγήσεως της προσωρινής ειδικής αποζημίωσης και να επιβληθούν κυρώσεις σε σοβαρές παρατυπίες-

ότι πρέπει να καθορισθούν οι πληροφορίες που η αρμόδια ελληνική αρχή πρέπει να διαβιβάζει στην Επιτροπή και η προθεσμία εντός της οποίας οι πληροφορίες αυτές πρέπει να διαβιβασθούν-

ότι οι διατάξεις του παρόντος κανονισμού πρέπει να εφαρμοσθούν με ισχύ από την 1η Ιανουαρίου 1994-

ότι η Επιτροπή Διαχείρισης Οπωροκηπευτικών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ειδική προσωρινή αποζημίωση που προβλέπεται στο άρθρο 1 του κανονισμού (ΕΟΚ) αριθ. 3438/92 χορηγείται:

α) στους αποστολείς, φυστικά ή νομικά πρόσωπα, οι οποίοι έχουν πραγματικώς επιβαρυνθεί χρηματικώς με τη δαπάνη των εν λόγω αποστολών-

β) στις αποστολές που έχουν εγκαταλείψει την ελληνική επικράτεια κατά τη διάρκεια του έτους 1994-

γ) στις ποσότητες που πραγματικώς εισήχθησαν σε ένα κράτος μέλος πλην της Ιταλίας, της Ισπανίας και της Πορτογαλίας.

Άρθρο 2

1. Η αίτηση χορηγήσεως της ειδικής προσωρινής αποζημίωσης υποβάλλεται στην αρμόδια ελληνική αρχή το αργότερο έξι μήνες μετά την αποστολή των εν λόγω αποστολών.

Ωστόσο, η αίτηση αυτή υποβάλλεται το αργότερο έξι μήνες μετά την ημερομηνία ενάρξεως ισχύος του παρόντος κανονισμού για τις αποστολές που έχουν αποσταλεί πριν από την ημερομηνία αυτή.

2. Η αίτηση περιλαμβάνει τουλάχιστον:

α) το ονοματεπώνυμο ή την εταιρική επωνυμία του αιτούντα και τη διεύθυνσή του-

β) τις συνολικές ποσότητες των προϊόντων που πληρούν τους όρους του άρθρου 1 του κανονισμού (ΕΟΚ) αριθ. 3438/92 και του άρθρου 1 του παρόντος κανονισμού, εκφρασμένες σε καθαρό βάρος, κατανεμημένες ανά προϊόν και ανά αποστολή-

γ) για κάθε αποστολή:

- τη συνολική ποσότητα εκφρασμένη σε καθαρό βάρος και κατανεμημένη ανά προϊόν,

- το κράτος μέλος προορισμού,

- το ή τα μέσα μεταφοράς που χρησιμοποιήθηκαν,

- το εξοφλημένο τιμολόγιο των δαπανών μεταφοράς, στο όνομα του αιτούντα, ή αντίγραφο του εγγράφου μεταφοράς αν από αυτό μπορεί να διαπιστωθεί το άτομο που επιβαρύνθηκε χρηματικώς με τη δαπάνη της εν λόγω αποστολής,

- αντίγραφο του εγγράφου Τ5 συνταγμένου από τις ελληνικές αρχές και θεωρημένου από το κράτος μέλος προορισμού,

- δήλωση του αιτούντα που βεβαιώνει ότι τα προϊόντα της εν λόγω αποστολής κατάγονται από την Ελλάδα.

3. Η αρμόδια ελληνική αρχή αποφασίζει επί του παραδεκτού των αιτήσεων.

Άρθρο 3

1. Το ποσό της ειδικής προσωρινής αποζημίωσης που αναφέρεται στο άρθρο 1 του κανονισμού (ΕΟΚ) αριθ. 3432/92 καθορίζεται σε 4 Ecu ανά 100 χιλιόγραμμα καθαρού βάρους για τις αποστολές του 1994.

2. Η ισοτιμία που θα εφαρμοσθεί για τη μετατροπή σε ελληνικές δραχμές της ειδικής προσωρινής αποζημίωσης είναι η γεωργική ισοτιμία που ισχύει την ημερομηνία εκδόσεως του εγγράφου Τ 5 που αναφέρεται στο άρθρο 2 παράγραφος 2 στοιχείο γ) πέμπτη περίπτωση.

3. Η ειδική προσωρινή αποζημίωση πληρώνεται το αργότερο δύο μήνες μετά την κατάθεση της αιτήσεως χορηγήσεώς της εάν αυτή έχει δηλωθεί ως αποδεκτή.

Άρθρο 4

Οι αρμόδιες ελληνικές αρχές πραγματοποιούν τους ελέγχους σχετικά με τη χορήγηση της ειδικής προσωρινής αποζημίωσης.

Άρθρο 5

1. Στην περίπτωση που μία ειδική προσωρινή αποζημίωση έχει αχρεωστήτως καταβληθεί, οι αρμόδιες ελληνικές αρχές προβαίνουν στην ανάκτηση των καταβληθέντων ποσών, προσαυξημένων με τόκο που υπολογίζεται από την ημερομηνία της καταβολής έως την πραγματική ανάκτησή της και, σε περίπτωση σοβαρής παρατυπίας, ενός ποσού ως επιβολή κυρώσεως, το οποίο ισούται με τα αχρεωστήτως καταβληθέντα ποσά. Για τον υπολογισμό θα εφαρμοσθεί το επιτόκιο που ισχύει για ανάλογες εργασίες ανακτήσεως στο ελληνικό δίκαιο.

2. Η ανακτηθείσα ειδική προσωρινή αποζημίωση και, ενδεχομένως, οι τόκοι και το ποσό της κυρώσεως καταβάλλονται στους οργανισμούς ή στις υπηρεσίες πληρωμής και αναιρούνται από αυτές τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων.

Άρθρο 6

Η αρμόδια ελληνική αρχή ανακοινώνει το αργότερο στις 31 Αυγούστου 1995 στην Επιτροπή τις συνολικές ποσότητες των προϊόντων για τα οποία έγιναν αποδεκτές οι αιτήσεις βάσει του παρόντος κανονισμού, κατανεμημένες ανά προϊόν, ανά μέσο μεταφοράς και ανά κράτος μέλος προορισμού.

Άρθρο 7

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιουνίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 350 της 1. 12. 1992, σ. 1.

(2) ΕΕ αριθ. L 112 της 3. 5. 1994, σ. 1.

(3) ΕΕ αριθ. L 387 της 31. 12. 1992, σ. 1.

(4) ΕΕ αριθ. L 320 της 22. 12. 1993, σ. 32.